Ranskalaiset perunat

Ranskalaiset perunat, ranskanperunat tai ranskalaiset ovat uppopaistettuja perunasuikaleita. Muodoltaan ranskanperuna on yleensä pitkä, ohut ja kapea. Ranskanperunat maustetaan usein suolalla.

Ranskalaisten perunoiden alkuperämaa ei ole täysin selvillä. Belgialaisen tarinan mukaan nimitys ”ranskanperunat” juontaa juurensa ensimmäisen maailmansodan ajalta, jolloin yhdysvaltalaisille sotilaille tarjoiltiin ranskanperunoita. Sotilaat olettivat olevansa Ranskassa ja loivat termin ”French fries” kuvaamaan syömiänsä perunoita. Sodan jälkeen termi olisi siis levinnyt englanninkielisessä maailmassa ja näin ollen synnyttänyt epätietoisuuden ruoan alkuperämaan suhteen. Termiä ”French fried potatoes” on kuitenkin käytetty Yhdysvalloissa jo ennen ensimmäistä maailmansotaa. Öljyssä keittäminen on kuitenkin ollut pitkään tapana Espanjassa. Ranskalaiset myöntävät perunoiden olevan belgialaista alkuperää. Belgiassa ranskanperunoita syödään paljon. 

Ranskalaiset perunat tarjotaan monien ruokalajien lisäkkeenä, esimerkiksi pihvin kanssa. Ranskalaiset on usein yhdistetty hampurilaisen kanssa pikaruoaksi. Muutkin pikaruoat, kuten kebab, voivat saada lisäkkeekseen ranskalaisia. Rasvassa ranskalaisten kanssa paistetut makkaranpalat muodostavat Suomessa makkaraperunoina tunnetun pikaruoan. Ranskalaisten mausteena käytetään Suomessa yleisimmin ketsuppia ja sinappia. Monissa maissa ranskanperunoita syödään majoneesin kanssa.

McDonald'sin ranskanperunat friteerattiin 1950-luvulla naudanrasvassa, mikä vaihtui myöhemmin siirryttiin naudanrasvan ja margariinin yhdistelmäksi. Sataprosenttista ruokaöljyä alettiin käyttää vasta vuonna 1990. Friteerausrasvan vaihtaminen kasviöljyyn johti siihen, että myös McDonald'sin ranskanperunoissa alkoi esiintyä keinotekoisia transrasvoja, joista on päästy lähes kokonaan eroon ruokaöljyihin tehdyillä muutoksilla. McDonald's friteeraa ranskanperunat nykyisin soija- ja rypsiöljyn yhdistelmällä, johon on lisätty hydrolysoitua vehnää ja maitoa.

Ranskassa ja Belgiassa ranskalaisia syödään esimerkiksi simpukoiden kanssa. Yksinkertainen lisäke on lisätä ranskalaisten päälle paistettu kananmuna. Britanniassa ranskalaiset paistetun kalan kanssa muodostavat perinteisen ruoan fish and chips, jossa ranskalaiset maustetaan etikalla. Kanadassa vastaava perinteinen annos on poutine: ranskalaiset cheddarjuuston ja ruskean kastikkeen kanssa.

Terveysvaikutukset 
Pikaruokapaikkojen ranskalaiset perunat sisälsivät Yhdysvalloissa tyypillisesti noin viisi grammaa terveydelle haitallista teollista transrasvaa vuosina 2005-2008. Transrasvan määrä laski myöhemmin alle määritysrajan, kun yhdysvaltalaiset pikaruokalat määrättiin luopumaan ranskalaisten paistosta osittain kovetetussa kasviöljyssä. 

Vuonna 2016 julkaistussa ruotsalaistutkimuksessa ei havaittu, että ranskalaisia perunoita paljon syövillä esiintyisi enempää sydänsairauksia tai sydänkuolleisuutta kuin niillä, jotka syövät paljon muulla tavalla valmistettuja perunoita. Tutkittavia seurattiin vuosina 1998-2010.

Katso myös
 Freedom fries
 Perunalastut

Lähteet

Aiheesta muualla
 Kotitekoisten ranskalaisten valmistusohje
 The Christian Science Monitor: Where do French fries come from? 

Perunaruoat
Grilliruoka
Pikaruoka
Belgialainen keittiö
Seulonnan keskeiset artikkelit